钦定古今图书集成/明伦汇编/闺媛典/第320卷 > 皇清五十三 > 管赓韶女〈王氏附〉
## 钦定古今图书集成/明伦汇编/闺媛典/第320卷 > 皇清五十三 > 管赓韶女〈王氏附〉

按《海宁县志》：“路仲里茂才管赓韶之女，许字石门劳。之芳，将请期，而之芳病殁。讣闻女方刺绣，微闻之，即裂绮投地，请衰麻往哭。父母犹豫，女请死以殉，乃许之。抵劳，见芳母高引与同卧起。久之，父母迓归，椎结布衣，不事铅饰，每食饮不忘。劳曰：‘儿即死，归吾骨’。” 无何，感病殁，时康熙五年八月八日也，距芳殁五年矣。其族人管廷璧妻王氏，年二十五而寡，子诚之甫周岁。王苦节自矢，课诚之读书，为诸生及诸孙皆克成立。康熙十二年，郡守旌之。